b'\n_START_ARTICLE_\nMart\xc3\xad Gasull i Coral\n_START_SECTION_\nBiografia\n_START_PARAGRAPH_\nVa comen\xc3\xa7ar a treballar com a fot\xc3\xb2graf durant la Guerra Civil al centre de documentaci\xc3\xb3 del regiment de la Rep\xc3\xbablica instal\xc2\xb7lat al Castell de Samal\xc3\xbas. Despr\xc3\xa9s de l\'exili al camp d\'Argelers (Rossell\xc3\xb3) i d\'un llarg servei militar sota el R\xc3\xa8gim franquista a T\xc3\xa0nger i a les Can\xc3\xa0ries, va tornar a Barcelona on va muntar un laboratori a casa seu i un estudi fotogr\xc3\xa0fic amb un soci. Va compaginar la feina com a comptable i fot\xc3\xb2graf industrial i de retrats amb la fotografia creativa on va guanyar m\xc3\xa9s de 100 premis. Va adquirir un gran prestigi com a t\xc3\xa8cnic de laboratori. No nom\xc3\xa9s positivava les seves fotografies, sin\xc3\xb3 les d\'altres fot\xc3\xb2grafs destacats del moment com Oriol Maspons o Julio Ubi\xc3\xb1a. Va ser dels primers fot\xc3\xb2grafs de Barcelona que va revelar diapositives en color Kodak proc\xc3\xa9s E-1, amb inversi\xc3\xb3 f\xc3\xadsica; i un dels primers que va positivar amb paper color. Fou membre de  l\'Agrupaci\xc3\xb3 Fotogr\xc3\xa0fica de Catalunya des del 1945. El 1959 va deixar de conc\xc3\xb3rrer a concursos per encap\xc3\xa7alar, amb el suport d\'altres fam\xc3\xadlies, el Taller Sant Jordi, destinat a persones amb disminuci\xc3\xb3 ps\xc3\xadquica en atenci\xc3\xb3 a un dels seus fills. Segons han destacat els experts, les seves fotografies, tant urbanes, com de paisatge o retrats, quedaven registrats, tant el seu gran domini t\xc3\xa8cnic com la seva recerca incansable de noves formes d\'expressi\xc3\xb3._NEWLINE_M\xc3\xa9s enll\xc3\xa0 de les exposicions fruit dels concursos i d\'una petita mostra en una exposici\xc3\xb3 col\xc2\xb7lectiva a la Sala Piscolabis de Barcelona el 1987, no va fer cap m\xc3\xa9s exposici\xc3\xb3 en vida. No fou fins al 2015, quan el seu fill va trobar for\xc3\xa7a obra seva en un traster, que ha estat reconegut en una exposici\xc3\xb3 a la galeria d\'art "El quadern robat" i posteriorment, el 2016, al Museu de Montserrat._NEWLINE_\xc3\x89s pare del fot\xc3\xb2graf d\'art Mart\xc3\xad Gasull i Avell\xc3\xa1n i avi de l\xe2\x80\x99activista ling\xc3\xbc\xc3\xadstic, muntanyenc i promotor cultural Mart\xc3\xad Gasull i Roig.'